หุ้นเอเชียผันผวนเช้านี้ วิตก FBI บุกยึดเอกสารภาษี-ข้อมูลทางธุรกิจทนายความส่วนตัว “ทรัมป์”
หุ้นเอเชียผันผวนเช้านี้ วิตก FBI บุกยึดเอกสารภาษี-ข้อมูลทางธุรกิจทนายความส่วนตัว "ทรัมป์"
10 เม.ย. 2561

ผู้สื่อข่าวรายงานว่า ตลาดหุ้นเอเชียปรับตัวลงในเช้าวันนี้ (10 เม.ย.61) เนื่องจากนักลงทุนวิตกกังวลหลังมีการรายงานข่าวว่า เจ้าหน้าที่สำนักงานสอบสวนกลางสหรัฐ (FBI) ได้บุกเข้าตรวจค้นสำนักงานของนายไมเคิล โคเฮน ทนายความส่วนตัวของประธานาธิบดีโดนัลด์ ทรัมป์
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,744.94 จุด เพิ่มขึ้น 66.68 จุด, +0.31%
ดัชนี SSE Composite ตลาดหุ้นจีนเปิดวันนี้ที่ 3,149.87 จุด เพิ่มขึ้น 11.58 จุด, +0.37%
ดัชนี HSI ตลาดหุ้นฮ่องกงเปิดวันนี้ที่ 30,254.70 จุด เพิ่มขึ้น 25.12 จุด, +0.08%
ดัชนี TAIEX ตลาดหุ้นไต้หวันเปิดวันนี้ที่ 10,903.02 จุด เพิ่มขึ้น 9.49 จุด, +0.09%
ดัชนี KOSPI ตลาดหุ้นเกาหลีใต้เปิดวันนี้ที่ 2,440.24 จุด ลดลง 3.84 จุด, -0.16%
ดัชนี FTSE STI ตลาดหุ้นสิงคโปร์เปิดวันนี้ที่ 3,439.58 จุด ลดลง 10.31 จุด, -0.30%
ดัชนี FBMKLCI ตลาดหุ้นมาเลเซียเปิดวันนี้ที่ 1,850.88 จุด เพิ่มขึ้น 1.17 จุด, +0.08%
ด้านสำนักข่าววอชิงตัน โพสต์รายงานว่า เจ้าหน้าที่ FBI ได้บุกเข้าตรวจค้นสำนักงานของนายไมเคิล โคเฮน ทนายความส่วนตัวของปธน.ทรัมป์ พร้อมกับยึดเอกสารต่างๆ ซึ่งรวมถึงเอกสารที่เกี่ยวข้องกับเงินจำนวนสูงถึง 130,000 ดอลลาร์ ที่นายโคเฮนจ่ายให้กับนางสเตฟานี คลิฟฟอร์ด นางเอกหนังผู้ใหญ่ที่ถูกระบุว่ามีความสัมพันธ์กับปธน.ทรัมป์ในปี 2549 นอกจากนี้ FBI ยังได้ยึดเอกสารด้านภาษี ข้อมูลทางธุรกิจ และบันทึกการสนทนาระหว่างนายโคเฮนและปธน.ทรัมป์
ขณะเดียวกัน ตลาดการเงินกำลังจับตาการกล่าวสุนทรพจน์ของนายสี จิ้นผิง ประธานาธิบดีจีน ในการประชุมโป๋อ่าว ฟอรั่ม ฟอร์ เอเชีย (BFA) ซึ่งจัดขึ้นที่มณฑลไห่หนาน ทางตอนใต้ของจีน ในวันนี้
ทั้งนี้ สื่อต่างจับตาว่านายสีจะส่งสัญญาณใดๆ เกี่ยวกับนโยบายการค้าหรือไม่ หลังจากข้อพิพาทด้านการค้าระหว่างสหรัฐฯ และจีนได้กลายมาเป็นประเด็นที่ตลาดการเงินให้ความสนใจ